Document ID: /fineweb-2-swissfilter-quality_10-filterrobots/filtered/02816.jsonl.gz/144

U okviru drugog Švicarskog doprinosa za razdoblje 2019. – 2029., u utorak 12. ožujka 2024., potpisan je sporazum za “Istraživački program Hrvatska“ između Švicarske agencije za razvoj i suradnju i Ministarstva regionalnoga razvoja i fondova Europske unije, čime je Hrvatskoj na raspolaganje stavljeno 8 milijuna švicarskih franaka, priopćeno je iz švicarske Agencije.
Ugovor su potpisali veleposlanik Švicarske Konfederacije Nj. E. Urs Hammer, u ime Švicarske agencije za razvoj i suradnju, i ministar Šime Erlić u ime Ministarstva regionalnoga razvoja i fondova Europske unije.
Smanjenje ekonomskih i socijalnih razlika unutar EU
Cilj drugog Švicarskog doprinosa je nastaviti s aktivnostima koje doprinose smanjenju ekonomskih i socijalnih razlika unutar Europske unije. Sredstva su namijenjena financiranju programa i projekata u skladu s nacionalnim potrebama i strategijama, poput ulaganja u istraživanje i inovacije namijenjenih poslovnom i znanstvenom sektoru, vodoopskrbu i odvodnju, zdravstvenu i socijalnu zaštitu, te civilno društvo.
“Kao jedna od zemalja koje najviše ulažu u istraživanje i inovacije, Švicarska je identificirala upravo ova dva područja kao ključna tematska područja Švicarskog doprinosa, kojima se ujedno promiče gospodarski rast i društvena kohezija“, poručio je veleposlanik Hammer.
Ministar Šime Erlić izrazio je zadovoljstvo dosadašnjom suradnjom te dodao kako Hrvatska nastavlja aktivno raditi na korištenju svih raspoloživih sredstava kojima se osigurava jačanje našeg gospodarstva, posebno kroz primjenu inovacija.
“Nastavak aktivnosti, osobito u kontekstu poslovnog umrežavanja, omogućit će daljnju afirmaciju hrvatskih malih i srednjih poduzeća i njihovih međunarodnih partnera u istraživačkim aktivnostima, a to u konačnici znači i bolje pozicioniranje na europskoj pa i globalnoj razini“, kazao je ministar Erlić.
Dvije komponente
Danas potpisanim Sporazumom, Švicarska se obvezuje donirati 8 milijuna švicarskih franaka za “Istraživački program Hrvatska”, a Hrvatska osigurava dodatnih 15 posto. Program se sastoji od dvije komponente.
Prvu komponentu “Multilateralni zajednički istraživački projekti“, u vrijednosti 6 milijuna švicarskih franaka, provode Hrvatska zaklada za znanost i Švicarska nacionalna zaklada za znanost. Usmjerena je na izgradnju dugoročnih održivih istraživačkih partnerstava između hrvatskih i švicarskih i drugih europskih partnera s ciljem, između ostalog, omogućavanja njihove bolje integracije u europske i međunarodne istraživačke mreže.
Drugu komponentu pod nazivom “EUROSTARS“ provodi Hrvatska agencija za malo gospodarstvo, inovacije i investicije (HAMAG-BICRO) s ciljem poboljšanja inovacijskih kapaciteta i međunarodne konkurentnosti hrvatskih MSP-ova jačanjem njihova sudjelovanja u programu “EUROSTARS“. Vrijednost ove komponente je 2 milijuna švicarskih franaka.